Znanstvenici pokušavaju objasniti zašto toliko Amerikanaca vjeruje u paranormalne aktivnosti
Knjiga pod naslovom Paranormalna Amerika, analizira fenomen vjerovanja u paranormalne aktivnosti
Više od dvije trećine Amerikanaca vjeruje u duhove, vanzemaljce i astrologiju Istraživanja pokazuju da više od dvije trećine Amerikanaca vjeruje u duhove, vanzemaljce, astrologiju i druge paranormalne fenomene. I dok neki mogu ove ljude smatrati pomalo ludima, društveni znanstvenici imaju drugačije mišljenje. Zalazak je sunca. Kočija s konjem vodi turiste po ulicama povijesnog dijela grada Jeffersona, u saveznoj državi Texas. Mnogi turisti dolaze ovamo kako bi sudjelovali u izletima u kojima vodiči pričaju o različitim zgradama i kućama koje posjećuju duhovi. Jamie, iz obližnjeg grada Shreveport, u saveznoj državi Louisiana, kaže da duhovi mogu potvrditi postojanje života nakon smrti, što je nešto u što ona vjeruje. “Uvijek sam vjerovala da postoji nešto nakon smrti. Ne znam je li ostajemo zatočeni ovdje na zemlji, ili postoji neko drugo mjesto. Ali znam da postoji nešto”, kaže ona. Neki ljudi kažu da je ovakvo vjerovanje pomalo šašavo. No, psiholog Brian Cronk sa sveučilišta Missouri Western u St. Josephu kaže da baš i nije tako. On je savjetovao studente koji su provodili istraživanja na ljudima koji vjeruju u paranormalne aktivnosti, i kaže da su ljudi općenito potaknuti da traže odgovore na dublja pitanja. “Jedna od sposobnosti ljudskog mozga, koju, koliko nam je poznato, druge životinje nemaju, jest da ljudi uvijek pokušavaju predvidjeti budućnost i objasniti zašto su se dogodile stvari u prošlosti, što nas vodi do toga da pokušavamo objasniti razloge za neke stvari”. Jedan drugi znanstvenik, koji se bavi istraživanjem paranormalnog, je profesor sociologije Carson Mencken, sa sveučilišta Baylor, u gradu Waco, u saveznoj državi Texas. On i njegove kolege zaključili su da su oni koji vjeruju u paranormalne aktivnosti najčešće obični, solidni ljudi. “Oni imaju normalne poslove, obitelji, plaćaju svoje račune. Oni su u svakom smislu dobri građani koji imaju jedan neobični hobi kojeg mi smatramo čudnim”, kaže profesor Mencken. On i dvoje njegovih kolega sa sveučilišta Baylor krajem su prošle godine izdali knjigu pod naslovom “Paranormalna Amerika”, koja analizira podatke o ljudima s različitim paranormalnim uvjerenjima. Pokazalo se, na primjer, da muškarci vjeruju u vanzemaljce u većem broju nego žene, dok su žene češće one koje vjeruju u čitanje sudbine i duhovna prikazanja. Istraživanja također pokazuju da oni koji nisu završili srednju školu imaju veće šanse da vjeruju u duhove i vidjelice, no s druge strane, oni koji imaju više obrazovanja češće istražuju paranormalne aktivnosti. Gospodin Mencken kaže da ljudi koje privlači istraživanje paranormalnog ponekad žele otkriti dokaze da vanzemaljci ili duhovi postoje, dok neki jednostavno traže prosvjetljenje. “Oni traže duboki smisao i razumjevanje načina na koji svemir funkcionira, i što se dogodi s nama nakon što umremo”, tvrdi on. Religija mnogim ljudima nudi odgovore na ovakva pitanja. Među vjerama, kaže gospodin Mencken, one liberalne, veće religije više su tolerantne kad se radi o ljudima koji vjeruju u paranormalne aktivnosti od protestanata evangelika, ili nekih drugih koji Bibliju interpretiraju na striktiniji način”. “Oni najčešće paranormalno vide kao jednu od dvije stvari - ili da ono postoji, ali je dio zlog plana Sotone ili da je to bogohuljenje”, pojašnjava profesor Mencken, i dodaje da je u današnje vrijeme vjerovanje u paranormalno pospješeno filmovima i televizijskim programima o duhovima i vanzemaljcima. “Pogledajte koliko je programa o paranormalnom. Imamo reality programe, imamo čitave televizijske mreže posvećene paranormalnom Sve je to postalo zanimljivi dio naše kulture”. Gospodin Mencken kaže da su u Sjedinjene Države mnoga paranormalna vjerovanja došla iz drugih zemalja i kultura, te da imigranti iz Latinske Amerike i Azije, kao i drugih djelova svijeta, doprinose tom trendu svojim vjerovanjima u duhove.